吴融
个人三十韵
袅袅复盈盈，何年坠玉京。见人还道姓，羞客不称名。
故事谙金谷，新居近石城。脸横秋水溢，眉拂远山晴。
粉薄涂云母，簪寒篸水晶。催来两桨送，怕起五丝萦。
髻学盘桓绾，床依宛转成。博山凝雾重，油壁隐车轻。
额点梅花样，心通棘刺情。搔头邀顾遇，约指到平生。
鱼网徐徐襞，螺卮浅浅倾。芙蓉褥已展，豆蔻水休更。
赵女怜胶腻，丁娘爱烛明。炷香龙荐脑，辟魇虎输精。
管咽参差韵，弦嘈倰僜声。花残春寂寂，月落漏丁丁。
柳絮联章敏，椒花属思清。剪罗成彩字，销蜡脱珠缨。
邂逅当投珮，艰难莫拊楹。熨来身热定，舐得面痕平。
匣镜金螭怒，帘旌绣兽狞。颈长堪鹤并，腰细任蜂争。
滴泪泉饶竭，论心石未贞。必双成凤去，岂独化蝉鸣。
书远肠空断，楼高胆易惊。数钱红带结，斗草蒨裙盛。
袂柳阑干小，侵波略彴横。夜愁遥寄雁，晓梦半和莺。
翼只思鹣比，根长羡藕并。可怜衣带缓，休赋重行行。